INSET หุ้นวิ่งแซงกำไร.!
ทุกครั้งที่ปรากฏข่าวคราวความเคลื่อนไหวเกี่ยวกับศูนย์ดาต้าเซ็นเตอร์ มักจะมีหุ้นตัวหนึ่งวิ่งเสมอต้นเสมอปลาย นั่นคือ INSET ของ “เฮียศักดิ์บวร”
ทุกครั้งที่ปรากฏข่าวคราวความเคลื่อนไหวเกี่ยวกับศูนย์ดาต้าเซ็นเตอร์ มักจะมีหุ้นตัวหนึ่งวิ่งเสมอต้นเสมอปลาย นั่นคือ INSET ของ “เฮียศักดิ์บวร”
15 ก.พ. 2566

ทุกครั้งที่ปรากฏข่าวคราวความเคลื่อนไหวเกี่ยวกับศูนย์ดาต้าเซ็นเตอร์ มักจะมีหุ้นตัวหนึ่งวิ่งเสมอต้นเสมอปลาย นั่นคือ บริษัท อินฟราเซท จำกัด (มหาชน) หรือ INSET ของ “เฮียศักดิ์บวร พุกกะณะสุต”…
โดยเฉพาะข่าวดีลใหญ่การสร้างศูนย์ดาต้าเซ็นเตอร์ของกลุ่มบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ที่ไปจับมือกับสิงเทล พร้อมเกี่ยวก้อยบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ซึ่งถูกคาดหวังว่า INSET จะได้งานจากกลุ่มนี้…
เรียกว่ามีข่าวดาต้าเซ็นเตอร์ปุ๊บ…หุ้น INSET ก็วิ่งปั๊บเลยทีเดียว..!!
ก็คล้าย ๆ กับกรณีหุ้นสายเขียวก่อนหน้านี้ ที่ไม่ว่าบริษัทไหนแตะเรื่องกัญชง-กัญชา ราคาหุ้นก็วิ่งกระจุยกระจาย…ทรงเดียวกันเด๊ะ…
มิหนำซ้ำ ยังมีข่าววงในเมาท์มอยอีกว่า INSET เคยไปเสนอตัว…อุ๊ย เข้าไปคุยกับกลุ่ม GULF เพื่อยื่นโปรไฟล์ขอรับงานสร้างศูนย์ดาต้าเซ็นเตอร์มาแล้วนะ…ซึ่งจะจริงเท็จประการใด มิอาจทราบได้…
แต่สุดท้ายเรื่องก็เงียบหายเข้ากลีบเมฆไป…ถึงทุกวันนี้ก็ยังไม่มีความชัดเจนว่าจะได้งานหรือเปล่า..?
ที่แน่ ๆ ราคาหุ้นวิ่งไปไกลแล้ว…
เมื่อหุ้น INSET มาด้วยความคาดหวัง พอความคาดหวังยังเลือนลางอยู่ในอากาศ ก็ทำให้ราคาหุ้นย่อลงไปตามระเบียบ (พัก)…อันนี้เป็นเรื่องของเซนติเมนต์ราคาหุ้น..!!
ครั้นไปดูงบไตรมาส 4/2565 ก็น่าผิดหวัง เนื่องจากกำไรสุทธิลดลงฮวบฮาบเหลือแค่ 6.20 ล้านบาท เมื่อเทียบกับไตรมาส 4/2564 ที่มีกำไรสุทธิ 39.74 ล้านบาท ฉุดให้กำไรสุทธิปี 2565 อยู่ที่ 105.53 ล้านบาท ลดลง 38.12% เมื่อเทียบกับปี 2564 ที่มีกำไรสุทธิ 170.54 ล้านบาท
ในขณะที่รายได้รวมลดลงเล็กน้อยจาก 1,316.44 ล้านบาท ในปี 2564 มาเป็น 1,315.52 ล้านบาท ในปี 2565 สาเหตุมาจากการปรับเพิ่มประมาณการต้นทุนโครงการใหญ่หลายโครงการ เนื่องจากราคาวัสดุและค่าขนส่งมีการปรับตัวสูงขึ้นในระหว่างปี ส่งผลให้อัตรากำไรขั้นต้นปี 2565 อยู่ที่ 13.85% ลดลงจากปี 2564 ซึ่งมีอัตรากำไรขั้นต้นอยู่ที่ 20.99%
โดยถ้าแยกเป็นรายธุรกิจ ซึ่งมี 3 ขาด้วยกัน…ขาแรก ธุรกิจก่อสร้างศูนย์ข้อมูลและระบบเทคโนโลยีสารสนเทศ ถือเป็นธุรกิจหลัก มีสัดส่วนอยู่ที่ 51% ของรายได้รวม ยังเติบโตดี มีรายได้อยู่ที่ 669.91 ล้านบาท เพิ่มขึ้นจากปี 2564 ที่ทำได้ 179.69 ล้านบาท
ส่วนขาที่สอง ธุรกิจโครงสร้างพื้นฐานโครงข่ายโทรคมนาคมและคมนาคมขนส่ง มีสัดส่วน 34% ของรายได้รวม มีรายได้อยู่ที่ 445.23 ล้านบาท ลดลงจากปี 2564 ที่ทำได้ 936.01 ล้านบาท และขาสุดท้าย ธุรกิจงานซ่อมบำรุงและบริการ มีสัดส่วน 15% มีรายได้อยู่ที่ 195.51 ล้านบาท ทรงตัวจากปี 2564 ที่ทำได้ 199.55 ล้านบาท
เอาเป็นว่า ถ้าดูผลงานปี 2565 เทียบกับราคาหุ้นในกระดานแล้ว ดูเหมือนตอนนี้ราคาหุ้นจะวิ่งแซงกำไรไปเยอะนะเนี่ย..!!
ขณะที่งานดาต้าเซ็นเตอร์ที่หมายมั่นปั้นมือเอาไว้จะได้เท่าไหร่..? อันนี้ยังไม่รู้
แต่ที่พอรู้ ถ้างานดาต้าเซ็นเตอร์ไม่มาตามนัด…งานนี้ก็คงวงแตกกระเจิง ทางใครก็ทางมันแล้วล่ะ.!!
…อิ อิ อิ…